સંજય લીલા ભણસાલીની ફિલ્મ ‘પદ્માવત’ શૂટિંગના સમયથી ચર્ચામાં રહી છે. આ ફિલ્મમાં ઇતિહાસ સાથે ચેડાં કરવામાં આવ્યાં છે અને રાણી પદ્માવતીની રાજપૂત સમાજમાં જે માનમર્યાદા અને ગૌરવ સાથેની છબિ છે તેનાથી વિપરીત રીતે રજૂઆત કરવામાં આવી હોવાના મુદ્દાને લઈને કરણી સેનાએ વિરોધ કર્યો છે, જ્યારે અન્યાય થાય કે લાગણીઓને ઠેસ પહોંચે ત્યારે વિરોધ કરવાનો દરેકને અધિકાર છે તેમાં બેમત હોઈ શકે નહીં, પણ આ વિરોધ અહિંસક હોય તો તે સમાજ જીવનના હિતમાં છે. અહિંસક આંદોલનની પણ એક જબરદસ્ત તાકાત હોય છે. ક્ષમા એ તો વીરોનું આભૂષણ રહ્યું છે. પદ્માવત ફિલ્મને લઈને દેશભરમાં જુદા-જુદા સમાજના આગેવાનોનાં નિવેદનો સતત આવી રહ્યાં છે. સરકાર પક્ષેથી પણ પ્રતિક્રિયાઓ આવી રહી છે, પણ હવે સમય આવી ગયો છે આ વિવાદનો કોઈ હલ શોધવાનો. સુપ્રીમના ચુકાદા બાદ હવે દરેક પક્ષે સંયમ જળવાય અને જીદની જીત નહીં, પણ શાલીનતાની જીત થાય તેવું ઇચ્છનારો એક મોટો વર્ગ છે.